Oslo (NTB): Adecco i Sveits avkrefter at flere i Norge får sparken, og sier uttalelsen torsdag viser til at direktøren for Adecco Helse allerede har sluttet. Det var torsdag ettermiddag forvirring om hva toppsjefen i Adecco i Sveits egentlig hadde ment med et intervju han ga til NRK i forbindelse med at virkarselskapet presenterte sitt resultat. Det ble meldt at toppsjef Patrick De Maeseneire hadde uttalt at de som var involvert og som visste om forholdene her i Norge, ville få sparken. Adeccos presseavdeling i Sveits uttaler nå til Dagbladet.no at det ikke var det som var ment. – Den ansvarlige personen for dette selskapet har allerede trukket seg med umiddelbar virkning, sier pressesjef Stephan Howeg ved Adeccos internasjonale kontor til Dagbladet.no. Direktør Bård Kristiansen i Adecco Helse sluttet nylig etter at han innrømmet at han i lengre tid kjente til forholdene ved selskapets sykehjem. Politisk redaktør i NRK Kyrre Nakkim sier til NTB at de gjør lydklippet med Adeccos toppsjef tilgjengelig på nett slik at lesere selv kan bedømme hva han sier. – Vi hadde en klar oppfatning av hva han sa, og står inne for det vi har gjort, sier Nakkim.